Kopieret fra Ærkedansker -perkerdansker, kap. 3

**3.7: At fælde en dom på forhånd - en fordom**

Fordomme handler om „levende, men simplificerede repræsentationer, der reducerer personer til et sæt af overdrevne ofte negative karaktertræk“ Note. Dette sker ud fra den betragtning, at mennesker, der tilhører den samme sociale kategori, er udstyret med de samme karakteristika – nemlig de karakteristika, som stereotypen foreskriver.

Fordomme handler om, at vi som individer ofte fælder nogle domme på forhånd. Vi foretager dermed et skøn eller en vurdering, inden vi har fået de relevante informationer. Vi har som danskere for eksempel som nævnt ovenfor, en del fordomme om muslimer. Problemet med stereotyper og fordomme er, at alle i en gruppe bliver betragtet som havende identiske normer og værdier. Det betyder, at når én i gruppen gør noget forkert, så fordømmes alle i gruppen – alene ud fra den betragtning, at de tilhører samme kulturkreds eller etniske minoritet.

Man kan dermed påstå, at der findes store forskelle i den måde, vi betragter henholdsvis etniske danskere og etniske minoriteter på. Hvis en dansker gør noget forkert, så bliver det som oftest betragtet som et individuelt socialt problem. Hvis der derimod er tale om en indvandrer, så bliver det hurtigt betragtet som værende et integrationsproblem, der opstår som følge af nogle bestemte normer og værdier, som udspringer af kulturen eller religionen. Ved at komme med en masse „overgeneraliseringer“, så fremmer man ikke integrationen – man styrker snarere segregationen Note. I værste fald kan dette føre til, at flere og flere etniske minoriteter ikke føler sig som en del af det omkringliggende samfund. Det kan resultere i en underklasse af danskere med en anden etnisk baggrund, som føler sig udstødt af samfundet. Det er en udfordring, hvis integrationen skal lykkes, at man undgår, at etniske minoriteter konstant bliver kategoriseret som værende etniske minoriteter, og som følge af det bliver ekskluderet og marginaliseret. Det skaber adskillelse frem for fællesskab. Dette er specielt vigtigt, fordi der i Danmark findes en stor gruppe af efterkommere, der er opvokset i Danmark og føler sig som danske, dog med den eneste markante forskel, at huden er anderledes.

**Fordomme og den tolerante facade**

Hvem er det, der først og fremmest lader sig styre af fordomme? Når man diskuterer integrationsprocesser, er det relevant at forholde sig til, at stereotyper og fordomme kan være med til at hæmme mulighederne for en reel integration for etniske minoriteter. Men der er i denne sammenhæng også noget, der tyder på, at der er forskel på, i hvor høj grad danskerne er „styret af stereotyper og fordomme“. Det viser sig ofte, at uddannelse i den forbindelse er en vigtig indikator. Den danske professor i sociologi Lise Togeby påpeger i den forbindelse at:

* Gennem uddannelse lærer man at opføre sig tolerant
* Gennem uddannelse opnår man mere faktuel viden, der beskytter en mod de værste fordomme
* Uddannelse udvikler generelt individet således, at man har lettere ved at bearbejde nye informationer
* En længerevarende uddannelse placerer folk i en situation, hvor man netop ikke er udsat for konkurrence med indvandrerne Note

Dette er de oplagte måder at argumentere på, når man skal forklare, hvorfor danskernes syn på indvandrerne er afhængig af det generelle uddannelsesniveau. Togeby påpeger dog også, at man kan anlægge et lidt mere provokerende perspektiv og påstå, at der grundlæggende ikke er forskel på grad af tolerance, når det kommer til folk med henholdsvis længerevarende uddannelse og folk med en kortere uddannelse. Det hele handler om, at folk med en længerevarende uddannelse er bedre til at lade, som om de er tolerante, selv om de i virkeligheden ikke er det.

Dog er der mange forskere, der vil påstå, at man gennem uddannelse tilegner sig ny viden, og at man gennem uddannelse bliver bedre til at håndtere ny viden og bearbejde de informationer, man hele tiden får. Samtidig er det også kendetegnende, at folk med en længerevarende uddannelse evner at skabe en sammenhæng i deres holdninger. De har for eksempel lettere ved at overføre deres tolerance fra det politiske eller religiøse område til det etniske område.

**Hvordan opstår fordomme – kontaktteorien**

* 

Fodbold er måske en oplagt mulighed, hvis integrationen skal forbedres.

Foto: Ritzau Scanpix / Henrik Kastenskov.

Den amerikanske sociolog Gordon W. Allport arbejdede tilbage i 1950’erne med spørgsmålet om, hvorfor fordomme opstår mellem etniske grupper. Det arbejde resulterede i *kontaktteorien.*Udgangspunktet for teorien er det ovenfor nævnte fænomen, at alle mennesker har behov for at kategorisere og generalisere, og det er netop i forbindelse med disse generaliseringer, der let kan opstå fordomme og stereotyper.

Kontaktteoriens påstand er, at majoritetens stereotype forestillinger om en minoritet forstærkes, hvis de to grupper kun har begrænset eller slet ingen kontakt med hinanden. Den manglende personlige kontakt indebærer derefter, at fantasien får frit spil til at kunne danne fordomme og stereotyper. Man tager ikke kvalificeret stilling til konkrete mennesker, som i dette tilfælde tilhører minoriteten. Udgangspunktet er med andre ord, at etnocentrismen bunder i ukendskab og uvidenhed om andre etniske grupper. Og hvis der kan etableres en god kontakt mellem de forskellige grupper, så vil man erkende, at mange af de stereotyper, som man havde som udgangspunkt, blot var fordomme.

At det netop er de negative stereotyper, der bliver dyrket, skyldes, at vi er uvidende om de etniske grupper, og derfor får vi oplysningerne om dem gennem medierne. Og da de generelle nyhedskriterier indebærer, at det er specielle, unikke og spændende historier – ofte baseret på konflikter og negative historier, så bliver resultatet, at den uvidende borger får en fornemmelse af, at de etniske minoriteter er en voldelig gruppe af individer. Kontraktteorien hævder, at den personlige kontakt indebærer, at den enkelte tilegner sig nogle personlige erfaringer, der kan danne modvægt til mediernes negative historier. Det er imidlertid ikke alle former for kontakt, der kan løse dette problem. Kontakterne må således ikke være overfladisk, hvis man skal gøre sig håb om at ændre negative grundforestillinger. En kontakt med „en fremmed“ på et værtshus eller en cafe ændrer ikke noget ifølge kontaktteorien. Der skal intensive personlige venskaber til.

Ydermere er der den pointe, at kontakten skal etableres mellem mennesker på samme niveau. Hvis fordomme og stereotyper skal ændre sig, så skal den ufaglærte etniske dansker tale og have kontakt med en ufaglært indvandrer. Er den ene direktør og den anden ufaglært, er det med til at ødelægge muligheden for at ændre fordommene og stereotyperne hos den enkelte. Kontaktteorien påpeger således, at øget kontakt vil mindske fordomme og dermed være med til at øge den generelle tolerance, men set med mere kritiske øjne kan det også sagtens forholde sig omvendt. Man kan sagtens forestille sig, at folk, der har få fordomme, i langt højere grad er parate til at have kontakt med indvandrerne. Måske er det holdningerne, der er årsag til kontakten, og ikke kontakten, der er årsag til holdningerne.

* 

**Figur 3.0: Kontaktteori**

**Niels Nygaard, formand for Danmarks Idrætsforbund, og Jesper Møller, formand for Dansk Boldspil-Union**

**Kære Lars Løkke Rasmussen**

Vi ser med stor glæde, at du opfordrer civil-samfundet til at tage større ansvar for integrationen i Danmark. Men vi ærgrer os over, at du ikke har inviteret Danmarks Idrætsforbund eller Dansk Boldspil-Union til topmødet om emnet. Til sammen aktiverer vi to millioner danskere i fodbold og andre idrætsgrene – heriblandt mange tusinde indvandrere, flygtninge og danskere med anden etnisk baggrund. Samtidig er DIF-idrætten suverænt den sektor med flest frivillige – knapt 350.000 danskere i alt. De ressourcer skal vi have i spil, til gavn for det enkelte menneske og for samfundet generelt.

Vi vil meget gerne bidrage både til dialogen og til det fremadrettede arbejde, så nye flygtninge og indvandrere kan bruge idrætten til at blive en større del af det danske samfund. Faktisk sker integration via fodbold og anden idræt allerede i dag.

Ifølge de seneste opgørelser er 64 procent af nydanskere idrætsaktive – mange af dem har brugt fodbold, svømning, kampsport og andre idrætsgrene til at få flere venskaber og relationer, til at lære danske normer og samarbejdsformer. Kun 24 procent dyrker idræt i en forening mod 41 procent af resten af befolkning. Derfor er der et stort potentiale i at bruge fodbold og andre idrætsgrene til at fremme integrationen. Men det kræver en målrettet indsats i tæt samarbejde mellem kommuner og foreninger. Siden 2005 har vi haft projektet DIF Get2Sport, der tilbyder idrætsaktiviteter i foreninger i udsatte boligområder. Sammen har vi også udbudt DBU’s Get2Fodboldskoler, hvor blandt andet unge indvandrere kan komme på fodboldskole med trænere med erfaring i integration. Projekterne har givet mange hundrede børn og unge med flygtningebaggrund en unik indførsel i det danske foreningsliv, der er baseret på respekt, mangfoldighed og fællesskab – og dermed værdier, som de unge kan bruge til at blive en del af det danske samfund.

Derudover har vi mange eksempler, hvor frivillige i foreninger og klubber gør en kæmpe forskel i integrationen af de flygtninge lokalt. Et eksempel er den unge palæstinenser Allaa El-Touki, der kom til Danmark som 7-årigt flygtningebarn. I mange år var han en del af det hårde miljø i Odense-bydelen Vollsmose, indtil han blev overtalt til at prøve at være fodbolddommer. I dag er han en del af DBU’s talentdommerprogram og underviser andre unge i at blive frivillig fodbolddommer. Han valgte som mange andre at bruge fodbold og idræt til at komme på ret kurs i sit liv.

Og et andet eksempel er Volleyklubben Vestsjælland, der fik tilgang af Ibrahim Hakizimfura, som var flygtet fra krigen i Rwanda. Som årene er gået, er Ibrahim blevet stadigt mere engageret i klubben og er i dag bestyrelsesmedlem med ansvar for ungdomsarbejdet. Ibrahims datter Chelsea er i øvrigt udtaget til bruttotruppen for U17-landsholdet og blev sidste år kåret som den mest værdifulde spiller ved en stor turnering i Holland.

Uddrag af et åbent brev til statsminister Lars Løkke Rasmussen. www.dbu.dk